Broj: 711-I-475-P-161-21/23-06-24

Zagreb, 03. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15, u daljnjem tekstu: ZSSI), **u predmetu dužnosnika Darka Galića, općinskog načelnika Općine Privlaka (Kod Vinkovaca),** na 174. sjednici, održanoj 03. lipnja 2022.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Privlaka (Kod Vinkovaca), te obavljanjem funkcije člana uprave trgovačkog društva DVANAESTERAC društvo s ograničenom odgovornošću za lov i turizam, od 24.rujna 2015.g. do 24. prosinca 2021. g., dužnosnik Darko Galić počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Darku Galiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kuna (265,44 eura), koja će se izvršiti u 2 jednaka uzastopna mjesečna obroka, svaki u pojedinačnom iznosu od 1.000,00 kuna (132,72 eura).**

Obrazloženje

Povjerenstvo je na 140. sjednici, održanoj 02. rujna 2021.g., pokrenulo postupak za odlučivanje o sukobu interesa protiv dužnosnika Darka Galića, zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti općinskog načelnika Općine Privlaka (Kod Vinkovaca),te obavljanja funkcije člana Uprave trgovačkog društva DVANAESTERAC društvo s ograničenom odgovornošću za lov i turizam (u daljnjem tekstu: DVANAESTERAC d.o.o.).

Dužnosnik Darko Galić podnio je 31. prosinca 2021.g pisano očitovanje na Odluku Povjerenstva o pokretanju postupka koje je zaprimljeno u ulaznoj pošti Povjerenstva pod brojem 711-U-6267-P-161/21-03-1.

U navedenom očitovanju dužnosnik Darko Galić potvrđuje da tijekom obnašanja dužnosti općinskog načelnika Općine Privlaka istovremeno obavlja i funkciju člana Uprave trgovačkog društva DVANAESTERAC d.o.o. Nadalje, naveo je da je osnivač navedenog trgovačkog društva Lovačko društvo „Fazan“ iz Privlake, te da je on član istog Lovačkog društva od 1985. godine.

Nadalje navodi kako je do stjecanja udjela u društvu DVANAESTERAC d.o.o. Lovačko društvo „Fazan“ došlo kupnjom, budući da je isto društvo neosnovano zakupilo Državno lovište Topola XVI/17, te poslije od toga odustalo, zbog čega je jedini način dolaska u zakup lovišta na području Općine Privlaka bila kupnja poslovnog udjela koja je uslijedila nakon protesta Lovačkog društva „Fazan“ pred nadležnim ministarstvom. Dužnosnik ističe da je tradicija lovstva u Privlaci stara 110 godina te da su domicilni lovci s područja Privlake trebali ostati bez lovišta, iako su dvadeset godina uredno ispunjavali svoje obveze i plaćali najvišu zakupninu na području Vukovarsko-srijemske županije, s obzirom da je društvo DVANAESTERAC d.o.o. u natječaju za zakup lovišta ponudilo za više od 20.000,00 kn veću cijenu od strane Lovačkog društva „Fazan“.

Također iznosi da je od njega kao dugogodišnjeg člana Lovačkog društva „Fazan“ od strane članova udruge traženo da domaće stanovništvo ne ostane bez lovišta, imajući u vidu da je već ostalo bez poljoprivrednog zemljišta. U nastojanju da Općina Privlaka (Kod Vinkovaca) i Lovačko društvo „Fazan“ ne ostanu bez lovišta na molbu lovaca prihvatio je da zajedno sa predsjednikom Lovačkog društva Milom Krmekom pokuša vratiti lovište, u čemu je uspio. Navodi da kao član Uprave trgovačkog društva Dvanaesterac d.o.o. nije potpisivao nikakve dokumente, već da je to činio predsjednik Udruge i član Uprave Mile Krmek. Zaključno navodi da će u siječnju 2022.g. na prvoj redovnoj sjednici Skupštine društva biti razriješen svih obveza u društvu Dvanaesterac d.o.o. te da će o tome službeno obavijestiti Povjerenstvo kada se izvrše promjene u nadležnom sudskom registru.

Naposljetku, Povjerenstvo je dana 16. veljače 2022.g. pod brojem 711-U-2906-P-161-21/22-04-01 zaprimilo dopunu očitovanja dužnosnika kojom je Povjerenstvu dostavio kopiju rješenja upisa promjene u sudski registar Trgovačkog suda u Osijeku od 10.veljače 2022.g., kojim je dužnosnik razriješen kao osoba ovlaštena za zastupanje u trgovačkom društvu DVANAESTERAC d.o.o., u vlasništvu Lovačkog društva „Fazan“.

Člankom 60. Zakona o sprječavanju sukoba interesa propisano je da će se postupci započeti prije stupanja na snagu ZSSI/21-a dovršiti prema odredbama ZSSI/11-a.

S obzirom da je predmet pokrenut za vrijeme važenja ZSSI/11-a, isti je dovršen primjenom mjerodavnih odredaba toga zakona za vrijeme njegovog važenja, odnosno do 24.11.2021., a sukladno članku 60. ZSSI/21-a.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Darko Galić obnaša dužnost općinskog načelnika Općine Privlaka (Kod Vinkovaca) od 20. svibnja 2021.g., a istu dužnost obnašao je i u prethodna dva mandata te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Povjerenstvo je radi utvrđenja relevantnih činjenica u ovom postupku, izvršilo uvid u povijesni izvadak iz sudskog registra Trgovačkog suda u Osijeku te je utvrdilo da je pod matičnim brojem subjekta 080958051, OIB: 30185397532 upisano trgovačko društvo DVANAESTERAC d.o.o. za lov i turizam. Također, Povjerenstvo je uvidom u navedeni izvadak utvrdilo da je Darko Galić imenovan na funkciju direktora Odlukom jedinog člana društva od 24. rujna 2015.godine, te da mu je funkcija prestala Odlukom jedinog osnivača 29. siječnja 2022.g.

Dakle, Povjerenstvo je utvrdilo da je dužnosnik Darko Galić obnašajući dužnost općinskog načelnika Općine Privlaka (kod Vinkovaca) istovremeno obnašao i funkciju člana društva Uprave trgovačkog društva DVANAESTERAC d.o.o. u razdoblju od 24. rujna 2015.g. pa sve do 24. prosinca 2021.g.

Dužnosnicima je za vrijeme obnašanja dužnosti beziznimno člankom 14. stavkom 1. ZSSI-a zabranjeno obavljati funkciju člana uprave trgovačkog društva, neovisno o tome tko je osnivač društva

Slijedom navedenog, Povjerenstvo je donijelo odluku kao u točki I. izreke.

Na temelju članka 42. stavka 1. ZSSI-a, Povjerenstvo dužnosnicima za povredu odredbi članka 14. ZSSI-a može izreći sankciju opomene, obustave isplate dijela neto mjesečne plaće, te javnog objavljivanja odluke Povjerenstva. Prilikom odluke o potrebi izricanja te vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnice.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Povjerenstvo je kao okolnosti koje redom upućuju na manju težinu povrede cijenilo činjenicu da je dužnosnik Darko Galić, čim je dobio Odluku Povjerenstva kojom se protiv njega pokreće postupak, prestao obavljati funkciju člana Uprave trgovačkog društva DVANAESTERAC d.o.o. te stoga smatra da je za utvrđenu povredu ZSSI-a primjerena minimalna novčana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 2.000,00 kuna (265,44 eura), koja će se izvršiti u 2 jednaka uzastopna mjesečna obroka, svaki u pojedinačnom iznosu od 1.000,00 kuna (132,72 eura).

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Slijedom navedenog, Povjerenstvo je donijelo odluku kao u točki II. izreke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Darko Galić, osobnom dostavom
2. Objava na internetskoj stranici Povjerenstva
3. Pismohrana